Ion Țiriac promite bani pentru academia de fotbal a lui Dinamo
În ultima perioadă, numele lui Ion Țiriac (în vârstă de 84 de ani) a fost frecvent vehiculat legat de implicarea la Dinamo. Invitat în cadrul emisiunii "Prietenii lui Ovidiu", fostul tenismen a abordat subiectul investiției potențiale în echipa "câinilor".
"Nu sunt domnul Șucu, nu mă pricep la fotbal! Dacă ar fi de băgat bani într-o echipă de fotbal și dacă aș avea în spate un om care a fost acolo, ca Hagi, ca Lucescu, ca ăștia, da…" a spus fostul tenismen.
Ion Țiriac este produsul clubului Dinamo ca sportiv, acolo unde a activat ca tenismen și a făcut performanțe. Conștient că din acest motiv se tot speculează o eventuală sosire ca investitor la gruparea "câinilor", Țiriac a revenit cu o completare.
"Eventual să stau în tribună, să nu mă cunoască nimeni. Să mă bucur sau să plâng cu echipa. Dar nu este cazul! Este prea complicat. Ultrașii de-o parte, chibiții de altă parte, pasionații de altă parte. Eu sunt doar pasionat de fotbal" a declarat Țiriac.
Ovidiu Ioanițoaia a continuat "presingul":
"Când dați banii la Dinamo?"
Țiriac a replicat:
"Cu plăcere, dar ce să facă cu ei? Pentru ce să bag bani la Dinamo?".
Omul de afaceri a dezvăluit, în premieră, planurile pentru care este dispus să investească bani în echipa din Ștefan cel Mare.
"Dacă Dinamo îmi face o școală de copii, cu o mie de copii la școală și-mi arată unde se antrenează, mâine dau banii! Asta mă interesează. Copii, copii, copii, copii. Să aibă ce n-am avut eu!" a subliniat afaceristul.
"I-am spus lui Mircea (n.r. – Lucescu) că le fac și un stadion la Otopeni, fiindcă am destul teren. Dar doar dacă unul ca Mircea Lucescu e Papa și ia zece de-ai lui, cum și-a luat Nadia de la gimnastică. Doar că la noi, personal tehnic nu prea mai există.
Ionuț Negoiță nu crede în planurile lui Țiriac și Lucescu
Într-un interviu acordat exclusiv Gazetei Sporturilor, Negoiță a abordat subiecte legate de Dinamo. A vorbit despre situația sportivă a echipei. Dar și aspecte despre conducerea actuală. A comentat și zvonurile care au circulat în ultimele săptămâni în culisele clubului, despre sosirea lui Țiriac și Lucescu.
"Nu-i văd! Nu e o treabă ușoară la Dinamo. La vorbe ne pricepem mulți, ca să mai povestim sau mai știu eu ce. Dar ca să ne asumăm lucruri… Am văzut asta la foarte puțini. Văd mulți dinamoviști sau așa-ziși dinamoviști care comentează tot timpul, dar niciodată n-au pus un leu la Dinamo, ba din contră, au fost pe luate și au pretenții de la alții. Cei doi pe care i-ați amintit mai devreme, care de mai multe ori au luat Dinamo la nivel declarativ, dar în rest n-ar pune un leu la club! Doar să ne jucăm cu vorbele… O putem face ușor" a declara Ionuț Negoiță pentru GSP.
Fostul tenisman Ion Ţiriac i-a înmânat antrenorului Mircea Lucescu, în cadrul Galei Sportului 2023, un premiu special al Agenţiei Naţionale pentru Sport, intitulat "Legenda sportului".
Omul de afaceri Ion Ţiriac a afirmat, miercuri, la Gala Sportului 2023, organizată de Agenţia Naţională pentru Sport, că nu este interesat de o investiţie în fotbal şi că ar fi mai degrabă atras de o şcoală de fotbal alături de antrenorul Mircea Lucescu. Trebuie spus că nici Mircea Lucescu nu a marșat la ideea propusă de a se implica financiar la Dinamo. "Il Luce", trebuie spus, este însă apropiat de conducerea tehnică a "câinilor" și își face apariția înaintea partidelor de campionat. El le dă sfaturi atât jucătorilor cât și antrenorului Kopic. De altfel, odată cu revenirea lui Lucescu printre ei, dinamoviștii și-au îmbunătățit vizibil atât jocul cât și rezultatele.